Staking by maksimumveiligheidsgevangenis buite Louis Trichardt lei tot ontsnapping | SAUK.co.za - Nuus.info
ŉ Grootskaalse soektog is van stapel gestuur na ses gevaarlike gevangenes wat Donderdagaand uit aanhouding by die Kutama Sinthumule-maksimumveiligheidsgevangenis buite Louis Trichardt in Limpopo ontsnap het.
Brig. Mojapelo Motlafela, polisiewoordvoerder, het Vrydag aan Maroela Media gesê tronkbewaarders het glo vroeër begin staak en die gevangenes het munt geslaan uit die situasie.
“Hulle het op ŉ verwoestingstog gegaan, voorwerpe aan die brand gesteek en skade aan die eiendom aangerig. Tydens die chaos kon ses gevangenes daarin slaag om te ontsnap,” het Motlafela gesê.
Motlafela het gesê beamptes van die polisie se openbare orde- en sigbarepolisie-eenheid het daarin geslaag om die situasie by die gevangenis onder bedwang te bring. “Die situasie is onder beheer en owerhede is tans besig om die ontsnaptes se identiteite, ouderdomme en rede vir aanhouding vas te stel, waarna inligting oor hulle uitgereik sal word.”
Motlafela het inwoners versoek om op die uitkyk te wees vir verdagte persone. Die gevangenes het groen oorpakke aangehad toe hulle ontsnap het. Hy het gesê die publiek moet dadelik hul naaste polisiestasie bel as hulle onraad vermoed en nie die verdagtes self in hegtenis probeer neem nie, aangesien hulle as gevaarlik beskou word.
Die woordvoerder van Kutama Sinthumule was nie dadelik vir kommentaar beskikbaar nie.
« Plaasvoormanne swaar gestraf oor Doodskis voorval – Weer eens sien ons SA se dubbele standaarde
29 vas ná konflik tussen Uber-bestuurders en taxibestuurders naby OR Tambo Internasionale Lughawe »